Wen: Liza Roux wil liefde vir natuur by jong lesers kweekLiza M Roux (Foto: Country Living in South Africa) “Wildtuinvakansies is van my gunstelingherinneringe aan kleintyd,” vertel Liza M Roux, skrywer van Ons gaan Krugerwildtuin toe. “Ek wou daarom graag my en soveel ander wildtuinreisigers se liefde vir die park in ŉ storieboek omskep. “Krugerwildtuin-liefhebbers sal beslis kan identifiseer met al die lekkertes wat deel van die hele Kruger-ervaring is,” meen Roux. Die verhaal fokus nie net op die besoek nie, maar sluit ook die inpak, beplanning en reis na die park in. Ons gaan Krugerwildtuin toe se onderliggende temas fokus op natuurbewaring en ander relevante onderwerpe soos die ekostelsel en die belangrikheid van ŉ groter natuurbewustheid. Die kleurvolle illustrasies is deur Alex van Houwelingen, ŉ bekroonde illustreerder, gedoen. Dit is ideaal vir klein kinders en beginnerlesers, maar wildtuinliefhebbers sal dit net so geniet om die storieboek te lees. “Ouers sal dit geniet om die boekie saam met hulle kinders te lees en terug te dink aan hul wildtuinherinneringe,” vertel Roux. “Dit kan ook gebruik word om kinders voor te berei vir ŉ vakansie in die Krugerwildtuin.” Roux het haar nasionale diploma in Ekotoerismebestuur aan die Tshwane Universiteit vir Tegnologie behaal en het sedertdien by ŉ eko-veldskool in Modimolle en ŉ plattelandse gastehuis in Hoedspruit gewerk. Sy en haar man het voorheen ŉ wildsplaas in die Oos-Vrystaat bestuur, maar werk tans in die Govuro-distrik in Mosambiek. Roux is gebore met ŉ passie vir die natuur en -bewaring. Roux bestuur ook haar eie blog, Country Living in South Africa. Sy skryf oor die buitelewe, volhoubaarheid, ekotoerisme en die plattelandse leefstyl. In Ons gaan Krugerwildtuin toe word die storie vertel van ŉ gesin wat in die Nasionale Krugerwildtuin vakansie gaan hou. Tradisies en bekende bakens in die wildtuin word uitstekend in kleurvolle illustrasies vasgevang. Die storie bevat natuurbewaringsboodskappe wat ŉ liefde vir die natuur by jong lesers kweek. Ouers én kinders sal die boek saam geniet en hul wildtuinherinneringe tuis kan herleef. Vir ŉ volledige lys van verskaffers besoek haar blog. Uitgewer: Liza M Roux Prys: R120-00* *Prys onderhewig aan verandering Vier lesers staan elk die kans om ŉ kopie van die kinderboek Ons gaan Krugerwildtuin toe deur Liza M Roux te wen. Al wat jy moet doen om vir ŉ gelukkige trekking in aanmerking te kom, is om jou besonderhede in die kompetisievorm onderaan hierdie artikel in te sleutel en die eenvoudige vraag te beantwoord. Die sluitingsdatum vir die kompetisie is 12 Desember 2019 om 23:45. Die kompetisie het gesluit.